ইবনে তুলুন মসজিদ
আহমেদ ইবনে তুলুন মসজিদ (আরবি: مسجد أحمد بن طولون) মিশরের কায়রোতে অবস্থিত। বলা হয়ে থাকে যে কায়রোর প্রাচীন মসজিদগুলোর মধ্যে শুধু এটিই প্রাচীন রূপে টিকে রয়েছে। আব্বাসীয় গভর্নর আহমেদ ইবনে তুলুন এই মসজিদ নির্মাণ করেন। তিনি কার্যত স্বাধীনভাবে শাসন করতেন। ইতিহাসবিদ আল মাকরিজি ৮৭৬ খ্রিষ্টাব্দকে মসজিদ নির্মাণের সূচনা বলে স্থির করেছেন। মসজিদের শিলালিপিতে এর নির্মাণ সম্পন্নকাল হিসেবে ২৬৫ হিজরি বা ৮৭৯ খ্রিষ্টাব্দের উল্লেখ রয়েছে। মসজিদটি জাবাল ইয়াশকুর নামক ছোট পাহাড়ের উপর অবস্থিত। সামারার বিখ্যাত মিনারের সাথে ইবনে তুলুন মসজিদের মিনারের মিল রয়েছে। স্থানীয় প্রচলিত লোককথায় বলা হয় যে মহাপ্লাবনের পর নূহ (আ) এর নৌকা আরারাত পর্বতের বদলে এখানে এসে স্থির হয়েছিল।